Finn Sørensen (EL), 2012-04-10:
Tak for ordet.
Det har vi altid ment, det er vi altid gået ind for, det har ikke noget med EU at gøre, det er simpelt hen en grundholdning om, at arbejderne skal have lov til at bevæge sig frit i verden og ikke kun i Europa.
Men det afgørende er, at det sker på lige vilkår, og her har vi jo helt klart nogle problemer.
For det første har vi nogle EU-regler om udstationering og nogle afgørelser fra EU-Domstolen i den forbindelse, der faktisk forhindrer os i at stille krav om lige vilkår til udstationerede virksomheder.
For det andet har vi et stort antal virksomheder og arbejdere, der opholder sig illegalt her i landet.
Det problem deler sig i to.
Den ene del er, at udstationerede virksomheder glemmer – i gåseøjne – at registrere sig i RUT og unddrager sig dermed også betaling af skat, moms og socialt bidrag.
Den anden del er grænseoverskridende organiseret kriminalitet med henblik på import af illegal arbejdskraft ofte på slavelignende vilkår eller direkte menneskehandel.
Det er især disse forhold, der lægger et stort pres på løn- og arbejdsvilkår her i landet.
Det lægger også et pres på vores skattefinansierede velfærdssystem.
Det lægger pres på hele moralen i samfundet, som bliver mere og mere flosset i kanten.
Der skal på en bred front arbejdes for at dæmme op for de her problemer.
Arbejdsmarkedets parter har et stort ansvar for i fællesskab at forsvare den danske overenskomstmodel.
De er da også heldigvis kommet et stykke ad vejen igennem hurtigere fagretlig behandling, men desværre ser det ikke ud til, at fagbevægelsen kommer igennem med deres ønsker om tredjepartsforpligtelse og kædeansvar ved udlicitering af opgaverne.
Vi har også her i Folketinget et stort ansvar, og der er sket et kæmpe fremskridt med den nye regering og den finanslovaftale, som vi har haft fornøjelsen af at indgå med regeringen på det her punkt, i form af en øget indsats mod social dumping.
Det er dejligt at kunne stå og sige det efter 10 år, hvor jeg må sige hovedindtrykket har været, at man har ladet stå til.
Så lad mig lige kommentere det med RUT-registeret.
Det, jeg mente, var, at registeret rent faktisk kom til at virke rent teknisk mod afslutningen af den tidligere regerings periode.
Det er ikke det samme, som at det virker på den måde, at virksomhederne rent faktisk melder sig til, men det er jo det problem, som vi har taget fat på sammen med den nye regering.
Skatteministeriet har fremsat forslag om en øget indsats mod sort arbejde, så vi ser i det hele taget frem til det videre samarbejde med regeringen om det her og til samarbejdet mellem de relevante myndigheder, som ser ud til at gå bedre og bedre.
Og vi ser frem til udvalgsarbejdet og resultaterne af det.
Man skal her kigge på id-kort, skiltning, øget brug af arbejdsklausuler og forskellige stramninger af lovgivningen i forhold til virksomheder, der ikke overholder den.
Men vi har også to vigtige punkter, hvor der efter Enhedslistens mening skal gås et stykke videre.
For det første må vi have indført et bestilleransvar, som nogle kalder et hvervgiveransvar eller et kædeansvar.
Vi har tidligere fremsat forslag om det, og vi har netop genfremsat det i en lettere redigeret form.
Vi er simpelt hen nødt til at få ændret kulturen på det danske arbejdsmarked og i det økonomiske liv i det hele taget.
Derfor skal det være sådan, at den, der bestiller en tjenesteydelse, kan gøres økonomisk ansvarlig for, at lovgivningen og aftalerne med de ansatte er overholdt hele vejen ned gennem kæden.
Det vil gøre det attraktivt at benytte sig af leverandører, som har tingene i orden, og der vil jeg da gerne kvittere for SF's ordførers udmelding om, at i hvert fald når det drejer sig om kædeansvar for skat og socialt bidrag, så er SF med.
Det tror jeg da også at Socialdemokratiet er, og jeg håber, at vi kan komme et stykke ad vejen, hvad det angår.
For det andet skal vi altså have ændret de EU-regler, der forhindrer os i at stille krav om lige vilkår.
Der er muligvis nogle forbedringer på vej med Kommissionens direktivforslag om håndhævelse af udstationeringsdirektivet, men det løser altså ikke det grundlæggende problem, som jo er EU-Domstolens afgørelser, der har grebet ind i konfliktretten og i medlemslandenes ret til at beskytte sig imod social dumping.
Den europæiske fagbevægelse har for længst stillet de forslag, der skal til for at rette op på det problem – forslag, som jeg mener den danske regering bør støtte.
Det første er jo et forslag om ændring af udstationeringsdirektivet, så det bliver muligt at stille de samme krav til udenlandske tjenesteydere her i landet som til danske virksomheder.
Det får vi så lejlighed til at drøfte yderligere, når vi den 19. april skal behandle Enhedslistens forespørgsel, F 24, om Kommissionens forsøg på at blande sig i konfliktretten, men jeg synes også, at det har relevans i den her sammenhæng.
Tak for ordet.